Ritratt: Emvigee  Julian Harding wera li s-success li kiseb fid-debutt tiegħu fl-isfera tat-triathlon ma kienitx xi ħaġa ta' darba meta kiser ir-rekord tal-kors li hu stess stabbilixxa ħmistax ilu fil-Go & Fun Sprint Triathlon nhar il-Ħadd li għadda. Ir-rekord il-ġdid tal-korsa tas-Salina issa hu ta' 58 minuta 33 sekonda. L-ewwel barra mill-ilma, Harding kompla għall-korsa tar-rota bl-intenzjoni li jżomm il-vantaġġ quddiem Keith Galea. L-ex-għawwiem Harding irreġistra titjib fit-taqsimiet tal-għawm u r-rota iżda ra ħin kemmxejn itwal fil-ġirja. Madankollu, is-sekondi mitlufa fil-ġirja ma influwenzawx ir-riżultat li rah jirreġistra rekord ġdid. Harding ġie segwit minn Keith Galea li spiċċa t-tellieqa fl-1:02:05. Galea irregistra l-aħjar ħin fit-taqsima tal-ġiri. Fit-tielet post daħal Jesrit Angel Camilleri, li minkejja li ħareġ mill-ilma fl-10 post, għamel tajjeb biex naqqas id-distakk fit-taqsima tar-rota u tal-girja biex spiċċa t-tellieqa fl-1:07:10 It-tellieqa tan-nisa ntrebħet minn Danica Bonello Spiteri, li tilfet l-ewwel tellieqa minħabba impenji kompetittivi barra l-pajjiż. Bonello Spiteri marret fil-vantaġġ mill-bidu nett u baqat tkabbar id-distakk bejnha u Pia Zammit fit-tieni post. Bonello Spiteri temmet it-tellieqa f'ħin ta'siegħa 7 minuti 51 sekonda, b'Zammit tirreġistra hin ta' 1:17.18. Fit-tielet post spiċċat Eva Resnich f'ħin ta'1: 24.36. "It-tlielaq ta' din is-sena mhumiex neqsin minn sorpriżi. Dan jagħmel tajjeb ghal effett negattiv li l-pandemija poġġiet fix-xena sportiva. Aħna nħarsu 'l quddiem biex naraw prestazzjonijiet aktar kompetittivi hekk kif nipproċedu għat-tellieqa li jmiss f'Settembru", spjega Euchar Camilleri, Segretarju Ġenerali, Birkirkara St. Joseph Sports Club. Il-Każin esprima l-gratitudni tiegħu lejn Go & Fun Energy Drink Malta, Transport Malta, il-Kunsill Lokali tan-Naxxar, l-uffiċċji distrettwali tal-Pulizija ta'Birkirkara u Naxxar. It-tielet tellieqa tal-Go & Fun BSJ Sprint Triathlon Series se ssir nhar il-Ħadd 5 ta' Settembru ġewwa Salina. Ritratt: Emvigee Dan it-tagħrif twassal minn Emvigee.